
1.	VAISTINIO PREPARATO PAVADINIMAS

Ceftriaxone AshCure 1 g milteliai injekciniam ar infuziniam tirpalui


2.	KOKYBINĖ IR KIEKYBINĖ SUDĖTIS

Kiekviename flakone yra 1 g ceftriaksono (ceftriaksono natrio druskos pavidalu).

Kiekviename flakone yra apie 85,4 mg (3,71 mmol) natrio.


3.	FARMACINĖ FORMA

Milteliai injekciniam ar infuziniam tirpalui.

Beveik balti arba gelsvi kristaliniai milteliai, šiek tiek higroskopiški.


4.	KLINIKINĖ INFORMACIJA

4.1	Terapinės indikacijos

Ceftriaxone AshCure skirtas suaugusiųjų ir vaikų, įskaitant naujagimius (nuo gimimo), tokių infekcinių ligų gydymui:
· bakterinio meningito;
· visuomenėje įgytos pneumonijos;
· ligoninėje įgytos (hospitalinės) pneumonijos;
· ūminio vidurinės ausies uždegimo;
· intraabdominalinių infekcijų;
· komplikuotų šlapimo takų infekcijų (įskaitant pielonefritą);
· kaulų ir sąnarių infekcijų;
· komplikuotų odos ir minkštųjų audinių infekcijų;
· gonorėjos;
· sifilio;
· bakterinio endokardito.

[bookmark: Rocephin_gali_būti_vartojamas:]Ceftriaxone AshCure gali būti skirtas:
· [bookmark: suaugusiųjų_lėtinės_obstrukcinės_plaučių]suaugusiųjų lėtinės obstrukcinės plaučių ligos paūmėjimo gydymui;
· [bookmark: suaugusiųjų_ir_vaikų,_įskaitant_naujagim]suaugusiųjų ir vaikų, įskaitant 15 parų ir vyresnius naujagimius, diseminuotos Laimo boreliozės (ankstyvosios (II stadijos) ar vėlyvosios (III stadijos)) gydymui;
· operacijos srities infekcijų profilaktikai prieš operaciją;
· karščiuojančių pacientų, kuriems yra neutropenija, kai įtariama, kad ją sukėlė bakterinė infekcija, gydymui;
· pacientų, kuriems yra bakteriemija, susijusi (ar įtariama, kad yra susijusi) su bet kuria iš anksčiau nurodytų infekcijų, gydymui.

Ceftriaxone AshCure turi būti vartojamas kartu su kitais antibakteriniais vaistiniais preparatais, jei galima ligą sukėlusių bakterijų padermė nepatenka į vaistinio preparato poveikio spektrą (žr. 4.4 skyrių).

Reikia atsižvelgti į oficialias tinkamo antibakterinių vaistinių preparatų vartojimo rekomendacijas.

[bookmark: OLE_LINK1][bookmark: OLE_LINK2]4.2	Dozavimas ir vartojimo metodas

Dozavimas
Dozė priklauso nuo infekcijos sunkumo, jautrumo, lokalizacijos bei tipo ir nuo paciento amžiaus bei kepenų ir inkstų funkcijos.

Toliau pateikiamose lentelėse rekomenduojamos dozės yra įprastai rekomenduojamos dozės, esant šioms indikacijoms. Itin sunkiais atvejais turi būti skiriama didesnė rekomenduojama dozė.

Suaugusiesiems ir vyresniems kaip 12 metų vaikams, sveriantiems 50 kg arba daugiau
	Ceftriaksono dozavimas*
	Dažnis**
	Indikacijos

	1–2 g
	Kartą per parą
	Visuomenėje įgyta pneumonija

	
	
	Lėtinės obstrukcinės plaučių ligos paūmėjimas

	
	
	Intraabdominalinės infekcijos

	
	
	Komplikuotos šlapimo takų infekcijos (įskaitant pielonefritą)

	2 g
	Kartą per parą
	Ligoninėje įgyta pneumonija

	
	
	Komplikuotos odos ir minkštųjų audinių infekcijos

	
	
	Kaulų ir sąnarių infekcijos

	2–4 g
	Kartą per parą
	Karščiuojančių pacientų, kuriems yra neutropenija, gydymas, kai įtariama, kad karščiavimą sukėlė bakterinė infekcija

	
	
	Bakterinis endokarditas

	
	
	Bakterinis meningitas


* Jeigu yra nustatyta bakteriemija, turi būti svarstoma galimybė skirti didesnę rekomenduojamą dozę.
** Galima apsvarstyti, ar verta didesnes kaip 2 g paros dozes vartoti per du kartus (kas 12 valandų).

Indikacijos suaugusiesiems ir vaikams nuo 12 metų (sveriantys ≥ 50 kg), kuriems reikalingi specialūs vaistinio preparato vartojimo grafikai:

Ūminis vidurinės ausies uždegimas
Gali būti skiriama viena Ceftriaxone AshCure 1–2 g dozė į raumenis.
Remiantis ribotais duomenimis, tokiais atvejais, kai pacientas sunkiai serga arba ankstesnis gydymas yra neveiksmingas, Ceftriaxone AshCure gali būti veiksmingas skiriant 1–2 g paros dozę 3 paras į raumenis.

Operacijos srities infekcijų profilaktika prieš operaciją
2 g vienkartinė dozė prieš operaciją.

Gonorėja
500 mg vienkartinė dozė į raumenis.

Sifilis
Įprastai rekomenduojamos dozės yra nuo 500 mg iki 1 g kartą per parą, didinama iki 2 g kartą per parą esant neurosifiliui, 10–14 parų. Dozės rekomendacijos gydant sifilį, įskaitant neurosifilį, remiasi ribotais duomenimis. Turi būti vadovaujamasi šalies ar vietos nurodymais.

Diseminuota Laimo boreliozė (ankstyvoji (II stadija) ir vėlyvoji (III stadija))
2 g kartą per parą 14–21 parą. Rekomenduojama gydymo trukmė skiriasi, turi būti vadovaujamasi šalies ar vietos nurodymais.

Vaikų populiacija
Naujagimiams, kūdikiams ir vaikams (nuo 15 parų iki 12 metų, sveriantiems mažiau kaip 50 kg)
Vaikams, sveriantiems 50 kg ar daugiau, turi būti skiriama įprastinė suaugusiųjų dozė.






	Ceftriaksono dozavimas*
	Dažnis**
	Indikacijos

	50–80 mg/kg
	Kartą per parą
	Intraabdominalinės infekcijos

	
	
	Komplikuotos šlapimo takų infekcijos (įskaitant pielonefritą)

	
	
	Visuomenėje įgyta pneumonija

	
	
	Ligoninėje įgyta pneumonija

	50–100 mg/kg (iki 4 g)
	Kartą per parą
	Komplikuotos odos ir minkštųjų audinių infekcijos

	
	
	Kaulų ir sąnarių infekcijos

	
	
	Karščiuojančių pacientų, kuriems yra neutropenija, įtariant, kad ją sukėlė bakterinė infekcija, gydymas

	80–100 mg/kg (iki 4 g)
	Kartą per parą
	Bakterinis meningitas

	100 mg/kg (iki 4 g)
	Kartą per parą
	Bakterinis endokarditas


* Jeigu yra nustatyta bakteriemija, turi būti svarstoma galimybė skirti didesnę rekomenduojamą dozę.
** Galima apsvarstyti, ar verta didesnes kaip 2 g paros dozes vartoti per du kartus (kas 12 valandų).

Indikacijos naujagimiams, kūdikiams ir vaikams nuo 15 dienų iki 12 metų (< 50 kg), kuriems reikalingi specialūs dozavimo grafikai:

Ūminis vidurinės ausies uždegimas
Pradiniam ūminiam vidurinės ausies uždegimui gydyti gali būti skiriama vienkartinė 50 mg/kg Ceftriaxone AshCure dozė. Remiantis ribotais duomenimis, tokiais atvejais, kai vaikas sunkiai serga arba pradinis gydymas yra neveiksmingas, Ceftriaxone AshCure gali būti efektyvus skiriant 50 mg/kg paros dozę 3 paras į raumenis.

Operacijos srities infekcijų profilaktika prieš operaciją
50–80 mg/kg vienkartinė dozė prieš operaciją.

Sifilis
Įprastai rekomenduojamos dozės yra 75–100 mg/kg (iki 4 g) kartą per parą 10–14 parų. Dozės rekomendacijos gydant sifilį, įskaitant neurosifilį, remiasi ribotais duomenimis. Turi būti vadovaujamasi šalies ar vietos nurodymais.

Diseminuota Laimo boreliozė (ankstyvoji (II stadija) ir vėlyvoji (III stadija))
50–80 mg/kg kartą per parą 14–21 parą. Rekomenduojama gydymo trukmė skiriasi, turi būti vadovaujamasi šalies ar vietos nurodymais.

Naujagimiams (0–14 parų)
Ceftriaxone AshCure negalima vartoti neišnešiotiems naujagimiams iki 41‑os nėštumo savaitės (gestacinis amžius plius chronologinis amžius).

	Ceftriaksono dozavimas*
	Dažnis
	Indikacijos

	20–50 mg/kg
	Kartą per parą
	Intraabdominalinės infekcijos

	
	
	Komplikuotos odos ir minkštųjų audinių infekcijos

	
	
	Komplikuotos šlapimo takų infekcijos (įskaitant pielonefritą)

	
	
	Visuomenėje įgyta pneumonija

	
	
	Ligoninėje įgyta pneumonija

	
	
	Kaulų ir sąnarių infekcijos

	
	
	Karščiuojančių pacientų, kuriems yra neutropenija, įtariant, kad ją sukėlė bakterinė infekcija, gydymas 

	50 mg/kg
	Kartą per parą
	Bakterinis meningitas

	
	
	Bakterinis endokarditas


* Jeigu yra nustatyta bakteriemija, turi būti svarstoma galimybė skirti didesnę rekomenduojamą dozę.

Negalima viršyti didžiausios 50 mg/kg paros dozės.

Indikacijos 0–14 parų naujagimiams, kurioms reikia specialaus dozavimo plano

Ūminis vidurinės ausies uždegimas
Pradiniam ūminiam vidurinės ausies uždegimui gydyti gali būti skiriama vienkartinė 50 mg/kg Ceftriaxone AshCure dozė.

Operacijos srities infekcijų profilaktika prieš operaciją
20–50 mg/kg vienkartinė dozė prieš operaciją.

Sifilis
Įprastinė rekomenduojama dozė yra 50 mg/kg kartą per parą 10–14 parų. Dozės rekomendacijos gydant sifilį, įskaitant neurosifilį, remiasi ribotais duomenimis. Turi būti vadovaujamasi šalies ar vietos nurodymais.

Gydymo trukmė
Gydymo trukmė kinta pagal ligos eigą. Paprastai ceftriaksonu, kaip ir kitais antibiotikais, gydoma ne trumpiau kaip 48–72 val. po to, kai kūno temperatūra tampa normali ir atsiranda bakterijų išnaikinimo požymių.

Senyviems pacientams
Senyviems pacientams vaistinį preparatą rekomenduojama dozuoti taip pat, kaip ir jaunesniems suaugusiesiems, jei inkstų ir kepenų funkcijos yra patenkinamos.

Pacientams, kurių kepenų funkcija sutrikusi
Remiantis turimais duomenimis, pacientams, kuriems yra lengvas ar vidutinio sunkumo kepenų funkcijos sutrikimas, bet nesutrikusi inkstų funkcija, ceftriaksono dozės koreguoti nereikia.
Tyrimų duomenų apie pacientus su sunkiu kepenų funkcijos sutrikimu nėra (žr. 5.2 skyrių).

Pacientams, kurių inkstų funkcija sutrikusi
Pacientams, kuriems sutrikusi inkstų funkcija, bet nesutrikusi kepenų funkcija, ceftriaksono dozės mažinti nereikia. Tačiau jei yra sunkus inkstų nepakankamumas (kreatinino klirensas < 10 ml/min), ceftriaksono dozė neturi viršyti 2 g.
Pacientams, kuriems atliekama dializė, po dializės vartoti papildomos ceftriaksono dozės nebūtina. Ceftriaksonas nepašalinamas peritoninės dializės ar hemodializės metu. Dėl saugumo ir veiksmingumo rekomenduojamas atidus klinikinis stebėjimas.

Pacientams, kurių kepenų ir inkstų funkcija sunkiai sutrikusi
Jeigu yra sunkus inkstų ir kepenų funkcijos sutrikimas, dėl saugumo ir veiksmingumo rekomenduojamas atidus klinikinis stebėjimas.

Vartojimo metodas

Leidimas į raumenis
Ceftriaxone AshCure galima leisti giliai į raumenis. Vaistinį preparatą reikia leisti į santykinai didelio raumens masę, o į vieną vietą neturėtų būti leidžiama daugiau kaip 1 g.

Kadangi kaip tirpiklis naudojamas lidokainas, gauto tirpalo jokiu būdu negalima leisti į veną (žr. 4.3 skyrių). Prieš leidimą reikia patikrinti, ar į švirkštą nepateko vaistinio preparato, išsiurbiant jo turinį.

Leidimas į veną
Ceftriaxone AshCure gali būti per mažiausiai 30 minučių suleidžiamas į veną (geriausias būdas) arba lėtai, per 5 minutes, suleidžiamas į veną. Į veną leisti reikia 5 minutes su pertraukomis, geriau į didesnes venas. 50 mg/kg ar didesnės dozės į veną kūdikiams ir vaikams iki 12 metų turi būti skiriamos infuzijomis. Siekiant sumažinti galimą bilirubininės encefalopatijos riziką, naujagimiams dozės į veną turi būti skiriamos 60 minučių trukmės infuzijomis (žr. 4.3 ir 4.4 skyrius). Injekciją į raumenis reikia leisti giliai į santykinai didelio raumens pilvelį, į vieną vietą galima suleisti ne daugiau kaip 1 g. Leidimo į raumenis metodą reikia turėti omenyje, kai pacientui suleisti į veną neįmanoma ar mažiau tinka. Didesnes kaip 2 g dozes reikia leisti į veną.
Jeigu kaip tirpiklis naudojamas lidokainas, gauto tirpalo niekada negalima leisti į veną (žr. 4.3 skyrių). Turi būti vadovaujamasi lidokaino vaistinio preparato charakteristikų santraukoje esančia informacija.

Dėl ceftriaksono kalcio druskų nuosėdų susiformavimo rizikos ceftriaksono negalima vartoti naujagimiams (iki 28 parų), jei jiems reikalingas (ar prognozuojama, kad bus reikalingas) gydymas į veną leidžiamais tirpalais, kurių sudėtyje yra kalcio, įskaitant nuolatines infuzijas, sudėtyje turinčias kalcio, pvz., parenterinis maitinimas (žr. 4.3 skyrių).

Leidžiant į veną, kalcio turintys skiedikliai (pvz., Ringerio arba Hartmano tirpalai) neturi būti naudojami siekiant paruošti ceftriaksono tirpalą flakonuose arba praskiesti paruoštą tirpalą, nes gali susiformuoti nuosėdos. Ceftriaksono kalcio nuosėdos taip pat gali susiformuoti, jei ceftriaksonas tame pačiame intraveninės sistemos vamzdelyje bus sumaišytas su tirpalais, kurių sudėtyje yra kalcio. Todėl negalima maišyti arba tuo pačiu metu vartoti ceftriaksono ir tirpalų, kurių sudėtyje yra kalcio (žr. 4.3, 4.4 ir 6.2 skyrius).

Chirurginio pjūvio infekcijų profilaktikai prieš operaciją ceftriaksono turi būti vartojama likus 30–90 min. iki operacijos.

Vaistinio preparato skiedimo prieš vartojant instrukcija pateikiama 6.6 skyriuje.

4.3	Kontraindikacijos

Padidėjęs jautrumas veikliajai medžiagai ceftriaksonui, kitiems cefalosporinams.

Buvo pasireiškęs sunkus padidėjęs jautrumas (pvz., anafilaksinė reakcija) bet kokiam kitam betalaktaminiam antibakteriniam vaistiniam preparatui (penicilinams, monobaktamams, karbapenemams).

Ceftriaksono vartoti negalima:
· neišnešiotiems naujagimiams iki 41‑os nėštumo savaitės (gestacinis amžius plius chronologinis amžius)*;
· išnešiotiems naujagimiams (iki 28 parų):
· kuriems yra hiperbilirubinemija, gelta, hipoalbuminemija ar acidozė, nes esant šioms būklėms bilirubinas gali sunkiau sudaryti junginius su kitomis medžiagomis*;
· jei jiems reikalingas (ar prognozuojama, kad bus reikalingas) gydymas kalcio vaistiniais preparatais į veną ar infuzijomis, kurių sudėtyje yra kalcio (dėl ceftriaksono kalcio druskų nuosėdų susidarymo rizikos) (žr. 4.4, 4.8 ir 6.2 skyrius).

* Tyrimų in vitro duomenimis, ceftriaksonas gali išstumti bilirubiną iš jo jungimosi su serumo albuminais sričių, todėl minėtiems pacientams galima bilirubininės encefalopatijos rizika.

Naudojant lidokainą kaip tirpiklį prieš ceftriaksono injekciją į raumenis turi būti įsitikinta, ar nėra kontraindikacijų lidokainui (žr. 4.4 skyrių). Žr. informaciją lidokaino vaistinio preparato charakteristikų santraukoje, ypač kontraindikacijas.

Ceftriaksono tirpalų, kurių sudėtyje yra lidokaino, niekada negalima leisti į veną.

4.4	Specialūs įspėjimai ir atsargumo priemonės

Padidėjusio jautrumo reakcijos
Kaip ir vartojant bet kokius betalaktaminius antimikrobinius vaistinius preparatus, buvo gauta pranešimų apie sunkias ir retais atvejais mirtinas padidėjusio jautrumo reakcijas (žr. 4.8 skyrių). Be to, padidėjusio jautrumo reakcijos gali progresuoti iki Kounis sindromo – sunkios alerginės reakcijos, kuri gali sukelti miokardo infarktą (žr. 4.8 skyrių). Sunkios padidėjusio jautrumo reakcijos atveju privaloma nedelsiant nutraukti gydymą ceftriaksonu ir imtis atitinkamų skubios pagalbos priemonių. Prieš pradedant gydymą reikia įsitikinti, ar anksčiau nebuvo sunkios padidėjusio jautrumo reakcijos ceftriaksonui, kitiems cefalosporinams ar bet kokiems kitiems betalaktaminiams vaistiniams preparatams. Pacientams, kuriems anksčiau yra buvę nesunkių padidėjusio jautrumo reakcijų kitiems betalaktaminiams vaistiniams preparatams, ceftriaksono turi būti skiriama atsargiai.

Buvo gauta pranešimų apie sunkias nepageidaujamas odos reakcijas (Stivenso‑Džonsono [Stevens-Johnson] sindromas arba Lajelio [Lyell] sindromas ar toksinė epidermio nekrolizė ir reakcija į vaistinį preparatą su eozinofilija ir sisteminiais simptomais (angl. drug reaction with eosinophilia and systemic symptoms – DRESS)), susijusias su ceftriaksono vartojimu, tačiau šių reiškinių dažnis nežinomas (žr. 4.8 skyrių).

Sąveika su kalcio turinčiais vaistiniais preparatais
Yra aprašyta mirtinų reakcijų, susijusių su kalcio ceftriaksono druskų nuosėdomis plaučiuose ir inkstuose jaunesniems kaip 1 mėnesio neišnešiotiems ir išnešiotiems naujagimiams. Mažiausiai vienam iš jų buvo skirta ceftriaksono ir kalcio skirtingu metu ir skirtingais intraveninės sistemos vamzdeliais. Remiantis turimais mokslinių tyrimų duomenimis, nėra duomenų apie patvirtintą nuosėdų susidarymą kraujagyslėse pacientams (išskyrus naujagimius), kurie buvo gydyti ceftriaksonu ir kalcio turinčiais tirpalais ar bet kokiais kitais kalcio turinčiais vaistiniais preparatais. Tyrimų in vitro duomenimis, palyginti su kitomis amžiaus grupėmis, naujagimiams buvo padidėjusi ceftriaksono kalcio druskų nuosėdų susidarymo rizika.

Skiriant bet kokio amžiaus pacientams, ceftriaksoną draudžiama maišyti ar vartoti vienu metu su bet kokiais į veną leidžiamais kalcio turinčiais tirpalais, net skirtingais infuzijų vamzdeliais ar skirtingose infuzijos vietose. Tačiau vyresniems kaip 28 parų pacientams ceftriaksono ir kalcio turinčių tirpalų galima skirti vieną po kito, jei infuzijos vamzdeliai naudojami skirtingose kūno vietose arba jei infuzijos vamzdeliai yra pakeičiami ar tarp infuzijų kruopščiai praplaunami 0,9 % (9 mg/ml) natrio chlorido tirpalu, kad būtų išvengta nuosėdų susidarymo. Gydant pacientus, kuriems reikia nuolatinės kalcio turinčios visiško parenterinio maitinimo (TPN) infuzijos, sveikatos priežiūros specialistas gali apsvarstyti alternatyvaus antibakterinio gydymo taikymą, kuris nekeltų panašios nuosėdų formavimosi rizikos. Jei ceftriaksono vartojimas yra būtinas nuolatinį maitinimą gaunantiems pacientams, visiško parenterinio maitinimo tirpalai ir ceftriaksonas gali būti vartojami vienu metu, tačiau skirtingais infuzijos vamzdeliais skirtingose kūno vietose. Kitu atveju, ceftriaksono infuzijos metu visiško parenterinio maitinimo tirpalas turi būti neskiriamas ir tarp skirtingų tirpalų skyrimo turi būti praplaunami infuzijos vamzdeliai (žr. 4.3, 4.8, 5.2 ir 6.2 skyrius).

Vaikų populiacija
Ceftriaxone AshCure saugumas ir veiksmingumas naujagimiams, kūdikiams ir vaikams buvo patvirtintas vartojant dozėmis, kurios nurodytos skyriuje „Dozavimas ir vartojimo metodas“ (žr. 4.2 skyrių). Tyrimų duomenimis, ceftriaksonas, kaip ir kai kurie kiti cefalosporinai, gali išstumti bilirubiną iš jo junginių su serumo albuminais.

Neišnešiotiems ir laiku gimusiems naujagimiams Ceftriaxone AshCure skirti draudžiama, esant bilirubininės encefalopatijos pasireiškimo rizikai (žr. 4.3 skyrių).

Imuninių reakcijų sukelta hemolizinė anemija
Imuninių reakcijų sukelta anemija buvo nustatyta pacientams, kuriems buvo skiriama cefalosporinų grupės antibakterinių vaistinių preparatų, įskaitant Ceftriaxone AshCure (žr. 4.8 skyrių). Apie sunkius hemolizinės anemijos atvejus (įskaitant mirtinus) buvo gauta pranešimų gydant Ceftriaxone AshCure ir suaugusiuosius, ir vaikus.

Jei pacientui pasireiškė anemija vartojant ceftriaksono, gali būti įtariama cefalosporinų sukelta anemija, ceftriaksono vartojimas turi būti nutrauktas, kol ligos etiologija bus nustatyta.

Ilgalaikis gydymas
Ilgai vartojant vaistinio preparato reikia reguliariai atlikti bendrąjį kraujo tyrimą.

Kolitas ar nejautrių mikroorganizmų išplitimas
Apie antibakterinių vaistinių preparatų sukeltą kolitą ir pseudomembraninį kolitą buvo gauta pranešimų gydant beveik visais antibakteriniais vaistiniais preparatais, įskaitant ceftriaksoną. Šių sutrikimų sunkumas gali varijuoti nuo lengvo iki keliančio pavojų gyvybei. Todėl svarbu įtarti šią diagnozę pacientams, kuriems vartojimo metu ar po vartojimo pasireiškia viduriavimas (žr. 4.8 skyrių). Turi būti svarstomas gydymo ceftriaksonu nutraukimas ir specifinis Clostridium difficile gydymas. Negalima skirti žarnų peristaltiką slopinančių vaistinių preparatų.
Kaip ir vartojant kitų antibakterinių vaistinių preparatų, gali pasireikšti nejautrių mikroorganizmų superinfekcijos.

Sunkus inkstų ir kepenų funkcijos sutrikimas
Sunkaus inkstų ir kepenų nepakankamumo atvejais dėl saugumo ir veiksmingumo rekomenduojamas atidus klinikinis stebėjimas (žr. 4.2 skyrių).

Sąveika su serologiniais tyrimais
Gali pasireikšti sąveika su Kumbso testu, nes dėl Ceftriaxone AshCure gali būti gaunamas klaidingai teigiamas testo rezultatas. Dėl Ceftriaxone AshCure taip pat gali būti gaunami klaidingai teigiami galaktozemijos tyrimo duomenys (žr. 4.8 skyrių).
Gali būti gaunami klaidingai teigiami gliukozės nustatymo šlapime nefermentiniu metodu duomenys. Gydymo Ceftriaxone AshCure metu gliukozės koncentracija šlapime turi būti nustatoma fermentiniu būdu (žr. 4.8 skyrių).

Ceftriaksonas gali tariamai sumažinti, naudojant tam tikras gliukozės koncentracijos kraujyje stebėjimo sistemas, išmatuotą gliukozės koncentraciją kraujyje. Būtina peržiūrėti kiekvienos sistemos naudojimo instrukcijas. Jei reikia, būtina naudoti kitą tyrimo metodą.

Antibakterinio veikimo spektras
Ceftriaksono antibakterinio poveikio spektras yra ribotas ir gydant kai kurias infekcijų rūšis ceftriaksonas gali būti netinkamas vartoti be papildomų vaistinių preparatų, išskyrus atvejus, kai ligos sukėlėjas yra nustatytas (žr. 4.2 skyrių). Gydant kelių mikroorganizmų sukeltas infekcijas, kai tarp įtariamų ligos sukėlėjų yra ceftriaksonui atsparių organizmų, turi būti svarstoma papildomo antibiotiko vartojimo galimybė.

Lidokaino naudojimas
Kai lidokainas naudojamas kaip tirpiklis, ceftriaksono tirpalai turi būti vartojami tik injekcijomis į raumenis. Prieš vartojant turi būti atsižvelgta į kontraindikacijas lidokainui, įspėjimus ir kitą svarbią informaciją, aprašytą lidokaino vaistinio preparato charakteristikų santraukoje (žr. 4.3 skyrių). Lidokaino tirpalo niekada negalima leisti į veną.

Akmenų formavimasis tulžies pūslėje ir tulžies takuose
Jei ultragarso tyrimo vaizduose matyti šešėliai, turi būti apsvarstytas galimas kalcio ceftriaksono druskų nuosėdų susidarymas. Šešėliai, kurie buvo netinkamai interpretuoti kaip tulžies pūslės akmenys, buvo nustatyti tulžies pūslės ultragarso tyrimo vaizduose, dažniau pasitaikydavo vartojant 1 g ar didesnę ceftriaksono paros dozę. Ypač atidžiai turi būti stebimi gydomi vaikai. Šios nuosėdos išnyksta nutraukus ceftriaksono vartojimą. Retais atvejais kalcio ceftriaksono druskų nuosėdos sukeldavo simptomus. Tokiais atvejais, kai pasireiškia simptomai, rekomenduojamas konservatyvus nechirurginis gydymas, gydytojas turi apsvarstyti ceftriaksono vartojimo nutraukimo galimybę, įvertinęs specifinę naudą ir riziką (žr. 4.8 skyrių).

Tulžies stazė
Buvo gauta pranešimų apie pankreatito, pasireiškusio galimai dėl tulžies takų obstrukcijos, atvejus Ceftriaxone AshCure gydytiems pacientams (žr. 4.8 skyrių). Daugelis pacientų turėjo tulžies stazės ir tulžies druskų nuosėdų susidarymo rizikos veiksnių, pvz., neseniai buvęs didelės apimties gydymas, sunki liga ar visiškas parenterinis maitinimas. Negalima atmesti su Ceftriaxone AshCure susijusio druskų nuosėdų formavimosi tulžies takuose aktyvinimo mechanizmo ar kofaktoriaus.

Akmenų formavimasis inkstuose
Buvo gauta pranešimų apie akmenų formavimąsi inkstuose. Nutraukus ceftriaksono vartojimą, šis procesas išnyksta (žr. 4.8 skyrių). Pasireiškus simptomams, turi būti atliekamas ultragarsinis tyrimas. Įvertinęs specifinę naudą ir riziką, gydytojas turi apsvarstyti ceftriaksono skyrimą pacientams, kuriems anksčiau buvo nustatyta akmenų inkstuose ar hiperkalciurija.

Jarišo‑Herksheimerio (Jarisch-Herxheimer) reakcija (JHR)
Kai kuriems pacientams su spirochetų infekcija gali pasireikšti Jarišo‑Herksheimerio reakcija (JHR) greitai po to, kai pradedamas gydymas ceftriaksonu. JHR paprastai yra save ribojanti būklė ir gali būti gydoma simptomiškai. Gydymas antibiotikais neturi būti nutraukiamas, jeigu ši reakcija pasireiškia.

Encefalopatija
Gauta pranešimų apie encefalopatiją, nustatytą vartojant ceftriaksoną (žr. 4.8 skyrių), ypač senyviems pacientams, kuriems buvo sunkus inkstų funkcijos sutrikimas (žr. 4.2 skyrių) arba centrinės nervų sistemos sutrikimas. Įtariant su ceftriaksonu susijusią encefalopatiją (pvz., sutrikus sąmonei, pakitus psichikos būklei, pasireiškus mioklonusui, traukuliams), reikia apsvarstyti, ar nereikėtų nutraukti gydymo ceftriaksonu.

Natris
Šio vaistinio preparato flakone yra 85,4 mg natrio, tai atitinka 4,3 % didžiausios PSO rekomenduojamos paros normos suaugusiesiems, kuri yra 2 g natrio.

4.5	Sąveika su kitais vaistiniais preparatais ir kitokia sąveika

Leidžiant į veną, kalcio turintys skiedikliai (pvz., Ringerio ar Hartmano tirpalai) neturi būti naudojami siekiant paruošti ceftriaksono tirpalą flakonuose ar praskiesti paruoštą tirpalą, nes gali susiformuoti nuosėdos. Ceftriaksono kalcio nuosėdos taip pat gali susiformuoti, jei ceftriaksonas tame pačiame intraveninės sistemos vamzdelyje bus sumaišytas su tirpalais, kurių sudėtyje yra kalcio. Ceftriaksono negalima tuo pačiu metu vartoti kartu su kalcio turinčiais į veną leidžiamais tirpalais, įskaitant nuolatines kalcio turinčias infuzijas, pvz., parenterinį maitinimą naudojant Y formos jungtį. Tačiau pacientams, išskyrus naujagimius, ceftriaksono ir kalcio turinčių tirpalų gali būti vartojama vienas po kito, jei tarp infuzijų vamzdeliai kruopščiai praplaunami suderinamu tirpalu. In vitro tyrimų su suaugusiųjų ir naujagimių virkštelės kraujo plazma duomenimis, naujagimiams yra padidėjusi ceftriaksono kalcio druskų nuosėdų susidarymo rizika (žr. 4.2, 4.3, 4.4, 4.8 ir 6.2 skyrius).

Vartojimas kartu su geriamaisiais antikoaguliantais gali padidinti antivitamino K poveikį bei kraujavimo riziką. Rekomenduojama dažnai stebėti Tarptautinį normalizuotą santykį (TNS) ir atitinkamai koreguoti prieš vitaminą K veikiančio vaistinio preparato dozavimą tiek gydymo ceftriaksonu metu, tiek ir baigus gydymą (žr. 4.8 skyrių).

Duomenys apie potencialiai padidėjusį aminoglikozidų toksiškumą inkstams, vartojant kartu su cefalosporinais, yra prieštaringi. Tokiais atvejais turi būti griežtai laikomasi rekomendacijų dėl aminoglikozidų koncentracijų (ir inkstų funkcijos).

In vitro tyrimo metu vartojant chloramfenikolio ir ceftriaksono derinio buvo nustatytas antagonistinis poveikis. Šio radinio klinikinė reikšmė nežinoma.

Nebuvo gauta pranešimų apie sąveiką tarp ceftriaksono ir per burną vartojamų kalcio turinčių vaistinių preparatų ar tarp į raumenis leidžiamo ceftriaksono ir kalcio turinčių vaistinių preparatų (leidžiamų į veną ar vartojamų per burną).

Ceftriaksonu gydomiems pacientams gali būti klaidingai teigiamas Kumbso testo rezultatas.

Dėl ceftriaksono, kaip ir dėl kitų antibiotikų, gali būti gaunami klaidingai teigiami galaktozemijos tyrimo duomenys.

Taip pat gali būti gaunami klaidingai teigiami gliukozės nustatymo šlapime nefermentiniu metodu duomenys. Todėl gydymo ceftriaksonu metu gliukozės koncentracija šlapime turi būti nustatoma fermentiniu būdu.

Vienu metu vartojant dideles ceftriaksono dozes ir stipriai veikiančių diuretikų (pvz., furozemido), nebuvo pastebėta inkstų funkcijos pablogėjimo.

Tuo pačiu metu vartojant probenecido, ceftriaksono eliminacija nesumažėja.

4.6	Vaisingumas, nėštumo ir žindymo laikotarpis

Nėštumas
Ceftriaksonas pereina per placentą. Duomenų apie ceftriaksono vartojimą nėštumo metu nėra arba jų nepakanka. Tyrimai su gyvūnais tiesioginio ar netiesioginio kenksmingo toksinio poveikio embrionui ar vaisiui, perinataliniam ir postnataliniam vystymuisi neparodė (žr. 5.3 skyrių). Ceftriaksono vartoti nėštumo metu, ypač pirmojo trimestro metu, galima tik tuo atveju, jei nauda viršija riziką.

Žindymas
Ceftriaksono mažomis koncentracijomis išsiskiria į motinos pieną, bet skiriant ceftriaksono terapines dozes, kokio nors poveikio žindomiems naujagimiams ar kūdikiams nesitikima. Tačiau negali būti atmetama viduriavimo ar gleivinių grybelinės infekcijos rizika. Turi būti apsvarstyta sensibilizacijos galimybė. Atsižvelgiant į žindymo naudą kūdikiui ir gydymo naudą motinai, reikia nuspręsti, ar nutraukti žindymą, ar nutraukti arba susilaikyti nuo gydymo ceftriaksonu.

Vaisingumas
Tiriant reprodukcinę funkciją, nebuvo nustatyta nepageidaujamo poveikio vyro ar moters vaisingumui.

4.7	Poveikis gebėjimui vairuoti ir valdyti mechanizmus

Gydant ceftriaksonu, gali pasireikšti nepageidaujamas poveikis (pvz., svaigulys), kuris gali veikti gebėjimą vairuoti ir valdyti mechanizmus (žr. 4.8 skyrių). Pacientai turi būti atsargūs vairuodami ar valdydami mechanizmus.

4.8	Nepageidaujamas poveikis

Dažniausiai registruojamas nepageidaujamas ceftriaksono poveikis yra eozinofilija, leukocitopenija, trombocitopenija, viduriavimas, išbėrimas ir kepenų fermentų aktyvumo serume padidėjimas.

Duomenys apie ceftriaksono nepageidaujamo poveikio dažnį buvo gauti klinikinių tyrimų metu.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

	Organų sistemų klasė
	Dažnas
	Nedažnas
	Retas
	Dažnis nežinomasa

	Infekcijos ir infestacijos
	
	Lyties organų grybelinė infekcija
	Pseudomembraninis kolitasb
	Superinfekcijab

	Kraujo ir limfinės sistemos sutrikimai
	Eozinofilija
Leukocitopenija
Trombocitopenija
	Granuliocitopenija
Anemija
Krešėjimo sutrikimas
	
	Hemolizinė anemijab
Agranuliocitozė

	Imuninės sistemos sutrikimai
	
	
	
	Anafilaksinis šokas
Anafilaksinė reakcija
Anafilaktoidinė reakcija
Padidėjęs jautrumasb
Jarišo‑Herksheimerio reakcija (žr. 4.4 skyrių)

	Nervų sistemos sutrikimai
	
	Galvos skausmas
Svaigulys
	Encefalopatija
	Traukuliai

	Ausų ir labirintų sutrikimai
	
	
	
	Svaigimas (vertigo)

	Širdies sutrikimai
	
	
	
	Kounis sindromas

	Kvėpavimo sistemos, krūtinės ląstos ir tarpuplaučio sutrikimai
	
	
	Bronchų spazmas
	

	Virškinimo trakto sutrikimai
	Viduriavimasb
Tuštinimasis beformėmis išmatomis
	Pykinimas
Vėmimas
	
	Kasos uždegimasb
Burnos gleivinės uždegimas
Liežuvio uždegimas

	Kepenų, tulžies pūslės ir latakų sutrikimai
	Kepenų fermentų aktyvumo serume padidėjimas
	
	
	Vaistinio preparato nuosėdų susidarymas tulžies pūslėjeb
Branduolių gelta
Hepatitasc
Cholestazinis hepatitasb,c

	Odos ir poodinio audinio sutrikimai
	Išbėrimas
	Niežėjimas
	Dilgėlinė
	Stivenso‑Džonsono sindromasb
Toksinė epidermio nekrolizėb
Daugiaformė eritema
Ūminė išplitusi egzanteminė pustuliozė
Reakcija į vaistinį preparatą su eozinofilija ir sisteminiais simptomais (DRESS sindromas) 

	Inkstų ir šlapimo takų sutrikimai
	
	
	Hematurija
Gliukozurija
	Oligurija
Vaistinio preparato nuosėdų susidarymas inkstuose (grįžtamas)

	Bendrieji sutrikimai ir vartojimo vietos pažeidimai
	
	Venos uždegimas
Skausmas injekcijos vietoje
Karščiavimas
	Edema
Šaltkrėtis
	

	Tyrimai
	
	Padidėjusi kreatinino koncentracija kraujo serume
	
	Klaidingai teigiamas Kumbso mėginysb
Klaidingai teigiami galaktozės nustatymo kraujyje tyrimo duomenysb
Klaidingai teigiami gliukozės nustatymo šlapime nefermentiniu metodu duomenysb


a	Remiantis po vaistinio preparato patekimo į rinką gautais pranešimais. Apie šias reakcijas pranešama savanoriškai iš neapibrėžto dydžio populiacijos, todėl neįmanoma patikimai įvertinti jų dažnio, tad klasifikuojamos kaip nežinomos.
b	Žr. 4.4 skyrių.
c	Paprastai išnyksta nutraukus ceftriaksono vartojimą.

Atrinktų nepageidaujamų reakcijų apibūdinimas

Infekcijos ir infestacijos
Pranešimai apie viduriavimą pradėjus vartoti ceftriaksono gali būti susiję su Clostridium difficile. Turi būti taikomas atitinkamas skysčių kiekį ir elektrolitų koncentracijas koreguojantis gydymas (žr. 4.4 skyrių).

Ceftriaksono kalcio druskų susidarymas
Retais atvejais buvo gauta pranešimų apie sunkius ir, kai kuriais atvejais, mirtinus nepageidaujamus reiškinius neišnešiotiems ir išnešiotiems naujagimiams (iki 28 parų), kurie buvo gydyti ceftriaksono ir kalcio vaistiniais preparatais į veną. Pomirtinių tyrimų duomenimis, ceftriaksono kalcio druskų buvo rasta plaučiuose ir inkstuose. Didelė nuosėdų susidarymo rizika naujagimiams yra dėl jų mažo kraujo tūrio ir ilgesnio nei suaugusiųjų pusinės eliminacijos laiko (žr. 4.3, 4.4 ir 5.2 skyrius).

Buvo gauta pranešimų apie ceftriaksono nuosėdų susidarymą šlapimo takuose, daugiausiai vaikams, kurie buvo gydyti didelėmis paros dozėmis (pvz., ≥ 80 mg/kg per parą arba dozėmis, kurių suma viršijo 10 g), ir kuriems buvo kitų rizikos veiksnių (pvz., dehidratacija arba gulėjimas lovoje). Šis reiškinys gali pasireikšti arba nepasireikšti simptomais, gali sukelti šlapimtakių obstrukciją ir postrenalinį ūminį inkstų nepakankamumą, tačiau nutraukus ceftriaksono vartojimą paprastai išnyksta (žr. 4.4 skyrių).

Buvo nustatytas ceftriaksono kalcio nuosėdų susidarymas tulžies pūslėje, dažniausiai pacientams, kurie buvo gydyti didesnėmis nei rekomenduojamos standartinėmis dozėmis. Prospektyvinių tyrimų duomenimis, vaikams nuosėdų susidarymo dažnis buvo didesnis vaistinio preparato leidžiant į veną – daugiau kaip 30 % kai kuriuose tyrimuose. Vartojant lėtomis infuzijomis (20–30 min.) šis dažnis buvo mažesnis. Šis reiškinys dažniausiai nesukelia simptomų, tačiau retais atvejais kartu su nuosėdomis pasireiškė tokie klinikiniai simptomai kaip skausmas, pykinimas ir vėmimas. Tokiais atvejais rekomenduojamas simptominis gydymas. Nutraukus ceftriaksono vartojimą, susidariusios nuosėdos dažniausiai išnyksta (žr. 4.4 skyrių).

Reakcijos injekcijos vietoje
Injekcija į raumenis arba į veną sukelia skausmą. Kitos reakcijos injekcijos vietoje apima injekcijos vietos paraudimą, kraujo išsiliejimą, patinimą, bėrimą, niežėjimą, uždegimą, sukietėjimą ir hematomą. Retai pranešama apie komplikacijas, įskaitant injekcijos vietos infekciją ir pūlinį.

Vaikams:
Manoma, kad nepageidaujamų reakcijų dažnis, pobūdis ir sunkumas vaikams yra tokie patys kaip ir suaugusiesiems, išskyrus 4.3 skirsnyje („Kontraindikacijos“), 4.4 skirsnyje („Specialūs įspėjimai ir atsargumo priemonės“) aprašytus pavojus bei 4.8 skirsnyje („Ceftriaksonas – kalcio druskos nusėdimas“) aprašytas tam tikras nepageidaujamas reakcijas.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, tiesiogiai užpildę pranešimo formą internetu Tarnybos Vaistinių preparatų informacinėje sistemoje https://vapris.vvkt.lt/vvkt-web/public/nrvSpecialist arba užpildę Sveikatos priežiūros ar farmacijos specialisto pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?1399030386, ir atsiųsti elektroniniu paštu (adresu NepageidaujamaR@vvkt.lt). .


4.9	Perdozavimas

Perdozavus gali pasireikšti pykinimas, vėmimas ir viduriavimas. Ceftriaksono koncentracijos negalima sumažinti atliekant hemodializę ar peritoninę dializę. Specifinio priešnuodžio nėra. Apsinuodijus tinka simptominio gydymo priemonės.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – vartoti sistemiškai skirti antibakteriniai vaistiniai preparatai, trečios kartos cefalosporinai, ATC kodas – J01DD04.

Veikimo mechanizmas
Prisijungęs prie peniciliną prijungiančių baltymų (PBP), ceftriaksonas slopina bakterijų ląstelių sienelės sintezę. Taip nutraukiama ląstelės sienelės (peptidoglikanų) biosintezė ir įvyksta bakterijos ląstelės lizė bei žūtis.

Atsparumas
Bakterijos gali būti atsparios ceftriaksonui dėl vieno ar kelių iš šių mechanizmų:
•	hidrolizės, kurią atlieka beta‑laktamazės, įskaitant plataus spektro beta‑laktamazes (angl. extended‑spectrum beta‑lactamases – ESBL), karbapenemazes ir Amp C fermentus, kurie gali būti indukuojami ir stabiliai slopinami tam tikroms aerobinių gramneigiamų bakterijų rūšims;
•	sumažėjusio peniciliną prijungiančių baltymų afiniškumo ceftriaksonui;
•	gramneigiamų organizmų išorinės membranos nepraeinamumo;
•	iš ląstelės antibiotikus išmetančių pompų bakterijose.

Mikroorganizmų jautrumo tyrimų ribos
European Committee on Antimicrobial Susceptibility Testing (EUCAST) nustatyti ceftriaksonu mažiausių slopinamųjų koncentracijų (MSK) tyrimų interpretavimo kriterijai nurodyti šiame tinklalapyje:
https://www.ema.europa.eu/documents/other/minimum-inhibitory-concentration-mic-breakpoints_en.xlsx

Klinikinis veiksmingumas prieš specifinius ligų sukėlėjus
Įgytas atsparumo paplitimas pasirinktoms padermėms kinta priklausomai nuo geografinės vietovės ir bėgant laikui, todėl pageidaujama vadovautis vietos atsparumo duomenimis, ypač gydant sunkias infekcijas. Jei vietos atsparumo paplitimas yra toks, kad ceftriaksono vartojimas gydant bent kelių padermių sukeltas infekcijas yra abejotinas, jei reikia, turi būti konsultuojamasi su specialistu.

	Paprastai jautrios padermės

	Gramteigiami aerobai
Staphylococcus aureus (jautrūs meticilinui)£
Koaguliazei neigiami stafilokokai (jautrūs meticilinui)£
Streptococcus pyogenes (A grupės)
Streptococcus agalactiae (B grupės)
Streptococcus pneumoniae
Viridans grupės streptokokai

Gramneigiami aerobai
Borrelia burgdorferi
Haemophilus influenzae
Haemophilus parainfluenzae
Moraxella catarrhalis
Neisseria gonorrhoea
Neisseria meningitidis
Proteus mirabilis
Providencia spp.
Treponema pallidum

	Rūšys, kurioms įgytas atsparumas gali kelti sunkumų

	Gramteigiami aerobai
Staphylococcus epidermidis+
Staphylococcus haemolyticus+
Staphylococcus hominis+

Gramneigiami aerobai
Citrobacter freundii
Enterobacter aerogenes
Enterobacter cloacae
Escherichia coli%
Klebsiella pneumoniae%
Klebsiella oxytoca%
Morganella morganii
Proteus vulgaris
Serratia marcescens

Anaerobai
Bacteroides spp.
Fusobacterium spp.
Peptostreptococcus spp.
Clostridium perfringens

	Natūraliai atsparūs organizmai

	Gramteigiami aerobai
Enterococcus spp.
Listeria monocytogenes

Gramneigiami aerobai
Acinetobacter baumannii
Pseudomonas aeruginosa
Stenotrophomonas maltophilia

Anaerobai
Clostridium difficile

Kiti
Chlamydia spp.
Chlamydophila spp.
Mycoplasma spp.
Legionella spp.
Ureaplasma urealyticum


£	Visi meticilinui atsparūs stafilokokai yra atsparūs ceftriaksonui.
+	Bent viename regione atsparumo dažnis > 50 %.
%	ESBL gaminančios padermės visada yra atsparios.

5.2	Farmakokinetinės savybės

Absorbcija

Į raumenis
Po raumenų injekcijos vidutinė didžiausia ceftriaksonas koncentracija plazmoje yra maždaug perpus mažesnė nei ta, kuri stebima po lygiavertės dozės įvedimo į veną. Didžiausia koncentracija plazmoje po vienkartinės 1 g raumenų injekcijos yra apie 81 mg/l ir pasiekiama per 2–3 valandas po vaistinio preparato įvedimo. Plazmos koncentracijos ir laiko kreivės plotas po raumenų injekcijos yra toks pat kaip ir po lygiavertės dozės įvedimo į veną.

Vartojimas į veną
Po 500 mg ir 1 g ceftriaksonu intraveninio boluso injekcijos vidutinė didžiausia ceftriaksono koncentracija plazmoje yra atitinkamai apie 120 ir 200 mg/l. Po 500 mg, 1 g ir 2 g ceftriaksono intraveninės infuzijos ceftriaksono koncentracija plazmoje yra atitinkamai apie 80, 150 ir 250 mg/l.

Pasiskirstymas
Ceftriaksono pasiskirstymo tūris yra 7–12 l. Koncentracijos, gerokai didesnės nei daugelio svarbių ligų sukėlėjų minimali inhibuojanti koncentracija, nustatomos audiniuose, įskaitant plaučius, širdį, tulžies takus ar kepenis, migdolus, vidurinės ausies ir nosies gleivinę, kaulus, smegenų, krūtinplėvės, priešinės liaukos ir sinovijos skysčius. Vartojant pakartotinai, nustatytas vidutinės didžiausios koncentracijos plazmoje (Cmax) padidėjimas 8–15 % priklausomai nuo vartojimo būdo, daugeliu atvejų pusiausvyrinė koncentracija pasiekiama per 48–72 valandas.

Patekimas į tam tikrus audinius
Ceftriaksonas prasiskverbia per smegenų dangalus. Prasiskverbimas padidėja esant dangalų uždegimui. Vidutinė didžiausia ceftriaksono koncentracija smegenų skystyje bakteriniu meningitu sergantiems pacientams buvo iki 25 % plazmos koncentracijos, pacientams, kuriems smegenų dangalų uždegimo nebuvo, ši koncentracija siekė 2 % plazmos koncentracijos. Didžiausia ceftriaksono koncentracija smegenų skystyje po injekcijos į veną pasiekiama apytiksliai po 4–6 valandų. Ceftriaksonas prasiskverbia per placentos barjerą ir mažomis koncentracijomis išsiskiria su motinos pienu (žr. 4.6 skyrių).

Prisijungimas prie baltymų
Ceftriaksonas grįžtamai jungiasi prie albumino. Esant mažesnei kaip 100 mg/l vaistinio preparato koncentracijai plazmoje, apytiksliai 95 % ceftriaksono yra prisijungę prie plazmos baltymų. Prisijungimas yra įsotinamas procesas ir, didėjant vaistinio preparato koncentracijai, prisijungusio prie baltymų vaistinio preparato dalis mažėja (iki 85 % vaistinio preparato koncentracijai plazmoje esant 300 mg/l).

Biotransformacija
Ceftriaksonas nemetabolizuojamas sistemiškai, žarnose esančios bakterijos jį verčia į neaktyvius metabolitus.

Eliminacija
Bendras ceftriaksono (prisijungusio ir neprisijungusio) plazmos klirensas yra 10–22 ml/min. Inkstų klirensas yra 5–12 ml/min. 50–60 % ceftriaksono šalinama nepakitusio su šlapimu, daugiausiai glomerulų filtracijos būdu, 40–50 % šalinama nepakitusio su tulžimi. Bendras ceftriaksono pusinės eliminacijos laikas suaugusiesiems yra apytiksliai 8 valandos.

Sutrikusi inkstų ar kepenų funkcija
Pacientams, kuriems yra sutrikusi inkstų ar kepenų funkcija, ceftriaksono farmakokinetika keičiasi labai mažai: pusinės eliminacijos laikas šiek tiek padidėja (mažiau nei dvigubai), net jei pacientui yra žymiai sutrikusi inkstų funkcija.

Pusinės eliminacijos laiko santykinį vidutinio laipsnio padidėjimą galima paaiškinti kompensacinio klirenso ne inkstuose padidėjimu, nes sumažėja vaistinio preparato jungimasis prie baltymų ir atitinkamai padidėja bendras ceftriaksono klirensas ne inkstuose.

Pacientams, kurių kepenų funkcija sutrikusi, pusinės ceftriaksono eliminacijos laikas nepadidėja dėl kompensacinio inkstų klirenso padidėjimo. Tai vyksta dėl nesusijungusios ceftriaksono dalies plazmoje padidėjimo, kuris prisideda prie pastebėto paradoksinio bendro vaistinio preparato klirenso padidėjimo, kartu su pasiskirstymo tūrio padidėjimu proporcingai bendram klirensui.

Senyviems pacientams
Vyresniems kaip 75 metų pacientams vidutinis pusinės eliminacijos laikas paprastai yra nuo dviejų iki trijų kartų didesnis nei jaunesnių suaugusiųjų.

Vaikų populiacija
Ceftriaksono pusinės eliminacijos laikas yra ilgesnis naujagimiams. Nuo gimimo iki 14 parų: nesusijungusio ceftriaksono koncentraciją gali dar labiau didinti tokie veiksniai kaip sumažėjusi glomerulų filtracija ir pasikeitęs jungimasis prie baltymų. Vaikystės periodu pusinės eliminacijos laikas yra mažesnis nei naujagimiams ar suaugusiesiems.
Plazmos klirensas ir bendras ceftriaksono pasiskirstymo tūris naujagimiams, kūdikiams ir vaikams yra didesnis nei suaugusiesiems.

Tiesinis ar netiesinis pobūdis
Ceftriaksono farmakokinetika yra netiesinė ir visi pagrindiniai farmakokinetiniai rodikliai, išskyrus pusinės eliminacijos laiką, priklauso nuo dozės, jei remiantis bendra vaistinio preparato koncentracija, didėjant dozei vaistinio preparato koncentracija didėja neproporcingai. Netiesinis pobūdis yra dėl jungimosi prie plazmos baltymų įsotinimo ir todėl nustatomas bendrai ceftriaksono koncentracijai plazmoje, o ne laisvam (nesusijungusiam) ceftriaksonui.

Santykis tarp farmakokinetikos ir farmakodinamikos
Kaip ir su kitais betalaktaminiais antibiotikais, farmakokinetikos ir farmakodinamikos santykio rodiklis, parodantis geriausią koreliaciją su veiksmingumu in vivo, yra procentinė išraiška dozavimo intervalo, kuriam esant nesusijungusio vaistinio preparato koncentracija išlieka didesnė už ceftriaksono minimalią inhibuojančią koncentraciją (MIC) tam tikroms rūšims (t. y. %t > MIC).

5.3	Ikiklinikinių saugumo tyrimų duomenys

Atsižvelgiant į tyrimų su gyvūnais duomenis, vartojant dideles ceftriaksono dozes dėl jose esančių kalcio druskų šunims ir beždžionėms susiformavo tulžies pūslės akmenų ir druskų nuosėdų. Šie pokyčiai buvo grįžtami. Atsižvelgiant į tyrimų su gyvūnais duomenis, nepastebėta jokio toksiškumo dauginimuisi ir genotoksiškumo. Kancerogeninio poveikio tyrimai su ceftriaksonu nebuvo atlikti.


6.	FARMACINĖ INFORMACIJA

6.1	Pagalbinių medžiagų sąrašas

Nėra.

6.2	Nesuderinamumas

Remiantis literatūros duomenimis, ceftriaksonas nesuderinamas su amsakrinu, vankomicinu, flukonazolu ir aminoglikozidais.
Šio vaistinio preparato negalima maišyti su kitais vaistiniais preparatais, išskyrus nurodytuosius 6.6 skirsnyje.

Leidžiant į veną, negalima naudoti kai kurių kalcio turinčių skiediklių (pvz., Ringerio tirpalo, Hartmano tirpalo) ceftriaksono milteliams flakonuose tirpinti arba paruoštam tirpalui skiesti, nes gali susidaryti nuosėdos. Ceftriaksonas neturi būti maišomas ar skiriamas kartu su kalcio turinčiais tirpalais, įskaitant visiško parenterinio maitinimo tirpalus (žr. 4.2, 4.3, 4.4 ir 4.8 skyrius).

Jei gydymas susideda iš kito antibiotiko ir ceftriaksono derinio, jų negalima leisti tuo pačiu švirkštu ar infuzijos tirpalu.

6.3	Tinkamumo laikas

3 metai.

Paruoštas vaistinis preparatas cheminiu ir fiziniu požiūriu išlieka stabilus 6 valandas esant 25 °C temperatūrai ir 24 valandas esant 2–8 °C temperatūrai.

Mikrobiologiniu požiūriu paruoštą vaistinį preparatą reikia vartoti nedelsiant. Jei tirpalas nevartojamas iš karto, už jo laikymo trukmę ir sąlygas prieš vartojimą atsako vartotojas; paprastai paruoštas tirpalas turėtų būti laikomas ne ilgiau kaip 24 valandas 2–8 °C temperatūroje, išskyrus atvejus, kai skiedimas buvo atliktas kontroliuojamomis ir patvirtintomis aseptinėmis sąlygomis.

6.4	Specialios laikymo sąlygos

Šio vaistinio preparato laikymui specialių temperatūros sąlygų nereikalaujama.
Flakoną laikyti išorinėje dėžutėje, kad vaistinis preparatas būtų apsaugotas nuo šviesos
Paruošto vaistinio preparato laikymo sąlygos pateikiamos 6.3 skyriuje.

6.5	Talpyklės pobūdis ir jos turinys

II tipo 12 ml bespalvis stiklinis flakonas, užkimštas PTFE plėvele iš dalies padengtu chlorinto butilo gumos kamščiu ir užsandarintas oranžinės spalvos aliuminio nuplėšiamu dangteliu.
Flakonai supakuoti į dėžutes po 10 vnt.

6.6	Specialūs reikalavimai atliekoms tvarkyti ir vaistiniam preparatui ruošti

Tik vienkartiniam vartojimui.
Nesuvartotą vaistinį preparatą ar atliekas reikia tvarkyti laikantis vietinių reikalavimų.
Injekcinių ir infuzinių tirpalų paruošimas
Rekomenduojama naudoti šviežiai paruoštus tirpalus. Paruošto vaistinio preparato laikymo sąlygos nurodytos 6.3 skyriuje.

Suderinamumas buvo įrodytas su šiais tirpalais:
· 1 % lidokaino hidrochlorido tirpalas (tik į raumenis);
· sterilus injekcinis vanduo;
· 0,9 % natrio chlorido tirpalas;
· 0,45 % natrio chlorido ir 2,5 % gliukozės tirpalas;
· 5 % gliukozės tirpalas;
· 10 % gliukozės tirpalas;
· 6 % dekstranas 5 % gliukozės tirpale;

Ceftriaxone AshCure visiškai ištirpsta atitinkamame tirpiklyje per 120 sekundžių. Paruoštas tirpalas yra skaidrus, nuo geltonos iki rusvai geltonos spalvos. Nevartokite, jei matosi dalelių.

Injekcija į raumenis
Injekcijai į raumenis 1 g ceftriaksono ištirpinama 3,5 ml 1 % lidokaino hidrochlorido tirpalo. Tirpalas turi būti leidžiamas giliai į raumenis. Didesnės nei 1 g dozės turi būti padalytos ir leidžiamos į daugiau nei vieną vietą (žr. 4.2 skyrių). Ceftriaksonas neturi būti maišomas su kitais vaistiniais preparatais tame pačiame švirkšte, išskyrus 1 % lidokaino hidrochlorido tirpalą (tik į raumenis). Kadangi kaip tirpiklis naudojamas lidokainas, gautas tirpalas negali būti leidžiamas į veną

Leidimas į veną (injekcija arba infuzija)
1 g ceftriaksono ištirpinamas 10 ml sterilaus injekcinio vandens.
Koncentracijos, skirtos injekcijai į veną: 100 mg/ml,
Koncentracijos, skirtos infuzijai į veną: 50 mg/ml

Intraveninė injekcija: vaistinis preparatas suleidžiamas tiesiai į veną arba per intraveninę infuzijos sistemą per 5 minutes. Taip pat žr. informaciją 6.2 skyriuje.

Arba, intraveninė infuzija: paruoštą tirpalą reikia perpilti į 10 ml vieno iš aukščiau išvardytų suderinamų tirpalų be kalcio (išskyrus lidokaino hidrochlorido tirpalą, nes lidokaino tirpalai negali būti skiriami į veną). Infuziją reikia skirti ne trumpiau kaip per 30 minučių. Taip pat žr. informaciją 6.2 skyriuje.

Naujagimiams intraveninės dozės turi būti skiriamos per 60 minučių, siekiant sumažinti galimą bilirubino encefalopatijos riziką.

Po kiekvieno vartojimo infuzijos linija turi būti praplaunama.


7.	REGISTRUOTOJAS

AshCure Pharma B.V.
Aristotelesstraat 18 
1064 LD Amsterdamas 
Nyderlandai


8.	REGISTRACIJOS PAŽYMĖJIMO NUMERIS (‑IAI)

LT/1/26/6099/001


9.	REGISTRAVIMO / PERREGISTRAVIMO DATA

Registravimo data 2026 m. liepos 24 d.


10.	TEKSTO PERŽIŪROS DATA

2026 m. liepos 24 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/



























II PRIEDAS

REGISTRACIJOS SĄLYGOS

A.	GAMINTOJAS (‑AI), ATSAKINGAS (‑I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI





A.	GAMINTOJAS (‑AI), ATSAKINGAS (‑I) UŽ SERIJŲ IŠLEIDIMĄ

Gamintojo (‑ų), atsakingo (‑ų) už serijų išleidimą, pavadinimas (‑ai) ir adresas (‑ai)

Pharmadox Healthcare Limited 
KW20A Kordin Industrial Park 
PLA 3000 Paola
Malta

Receptinis vaistinis preparatas. 


























III PRIEDAS

A. ŽENKLINIMAS




INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Ceftriaxone AshCure 1 g milteliai injekciniam ar infuziniam tirpalui
ceftriaxonum


2.	VEIKLIOJI MEDŽIAGA IR JOS KIEKIS

Kiekviename flakone yra 1 g ceftriaksono (ceftriaksono natrio druskos pavidalu).


3.	PAGALBINIŲ MEDŽIAGŲ SĄRAŠAS

Sudėtyje yra natrio. 
Daugiau informacijos pateikta pakuotės lapelyje.


4.	FARMACINĖ FORMA IR KIEKIS PAKUOTĖJE

Milteliai injekciniam ar infuziniam tirpalui

10 flakonų


5.	VARTOJIMO METODAS IR BŪDAS (‑AI)

Prieš vartojimą perskaitykite pakuotės lapelį.
Leisti į veną arba raumenis.
Tik vienkartiniam vartojimui


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (‑I) SPECIALUS (‑ŪS) ĮSPĖJIMAS (‑AI) (JEI REIKIA)

Nemaišykite su kalcio turinčiais tirpalais


8.	TINKAMUMO LAIKAS

EXP: {mm/MMMM}

Paruošto vaisto tinkamumo laiką rasite pakuotės lapelyje


9.	SPECIALIOS LAIKYMO SĄLYGOS

Flakoną laikyti išorinėje dėžutėje, kad vaistas būtų apsaugotas nuo šviesos.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

AshCure Pharma B.V.
Aristotelesstraat 18 
1064 LD Amsterdamas 
Nyderlandai


12.	REGISTRACIJOS PAŽYMĖJIMO NUMERIS (‑IAI)


13.	SERIJOS NUMERIS

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

Priimtas pagrindimas informacijos Brailio raštu nepateikti.


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC:
SN:
NN:


MINIMALI INFORMACIJA ANT MAŽŲ VIDINIŲ PAKUOČIŲ

10 ml flakonas


1.	VAISTINIO PREPARATO PAVADINIMAS IR VARTOJIMO BŪDAS (‑AI)

Ceftriaxone AshCure 1 g milteliai injekciniam ar infuziniam tirpalui

ceftriaxonum

i.v., i.m.


2.	VARTOJIMO METODAS

Prieš vartojimą perskaitykite pakuotės lapelį.


3.	TINKAMUMO LAIKAS

EXP: {mm/MMMM}


4.	SERIJOS NUMERIS

Lot:


5.	KIEKIS (MASĖ, TŪRIS ARBA VIENETAI)

1 g 


6.	KITA



























B. PAKUOTĖS LAPELIS

Ceftriaxone AshCure 1 g milteliai injekciniam ar infuziniam tirpalui
ceftriaksonas (ceftriaxonum)

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją, vaistininką arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jei šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1.	Kas yra Ceftriaxone AshCure ir kam jis vartojamas
2.	Kas žinotina prieš vartojant Ceftriaxone AshCure
3.	Kaip vartoti Ceftriaxone AshCure
4.	Galimas šalutinis poveikis
5.	Kaip laikyti Ceftriaxone AshCure
6.	Pakuotės turinys ir kita informacija


1.	Kas yra Ceftriaxone AshCure ir kam jis vartojamas

Ceftriaxone AshCure yra antibiotikas, skiriamas suaugusiesiems ir vaikams (įskaitant naujagimius). Jis veikia naikindamas infekciją sukeliančias bakterijas. Jis priklauso antibiotikų grupei, kuri vadinama cefalosporinais.

Ceftriaxone AshCure vartojamas gydymui, jei yra:
0. smegenų infekcija (meningitas);
0. plaučių infekcija;
0. vidurinės ausies infekcija;
0. pilvo ertmės ir pilvo sienos infekcija (peritonitas);
0. šlapimo takų ir inkstų infekcija;
0. kaulų ir sąnarių infekcija;
0. odos ir minkštųjų audinių infekcija;
0. kraujo infekcija;
0. širdies infekcija.

Vaistas gali būti skiriamas:
0. gydyti tam tikras lytiškai plintančias infekcijas (gonorėją ir sifilį);
0. gydyti pacientus, kuriems yra sumažėjęs baltųjų kraujo ląstelių skaičius (neutropenija) ir kurie karščiuoja dėl bakterinės infekcijos;
0. gydyti krūtinės ląstos infekcijas lėtiniu bronchitu sergantiems suaugusiesiems;
0. gydyti Laimo ligą (sukeltą erkės įkandimo) suaugusiesiems ir vaikams, įskaitant naujagimius nuo 15 parų;
0. siekiant išvengti infekcijos operacijos metu.


2.	Kas žinotina prieš vartojant Ceftriaxone AshCure

Ceftriaxone AshCure vartoti draudžiama:
· jeigu yra alergija ceftriaksonui arba bet kuriai pagalbinei šio vaisto medžiagai (jos išvardytos 6 skyriuje);
· Jums buvo pasireiškusi sunki arba ūmi alerginė reakcija į antibiotikus (pvz., cefalosporinus, karbapenemus ar monobaktamus). Požymiai: ūmus gerklės ar veido pabrinkimas, dėl kurio gali būti sunku kvėpuoti ar ryti, ūmus rankų, pėdų ar kulkšnių pabrinkimas, krūtinės skausmas ir ūmus, greitai plintantis išbėrimas;
· esate alergiškas lidokainui ir Ceftriaxone AshCure Jums bus leidžiamas į raumenis.

Ceftriaxone AshCure vartoti naujagimiams draudžiama, jeigu:
· naujagimis neišnešiotas;
· naujagimiui (iki 28 parų) yra tam tikrų kraujo sistemos sutrikimų ar gelta (pageltusi oda ar akių odena (baltymas)) arba jam į veną bus leidžiama kalcio turinčio vaisto.

Įspėjimai ir atsargumo priemonės
Pasitarkite su gydytoju, vaistininku arba slaugytoju, prieš pradėdami vartoti Ceftriaxone AshCure, jeigu:
· su injekcija ar infuzija Jums neseniai buvo suleista arba ketinama leisti kalcio turinčių vaistų;
· neseniai po antibiotikų vartojimo viduriavote, Jums yra buvę sutrikimų, susijusių su žarnynu (ypač jei buvo pasireiškęs kolitas, t. y. žarnyno uždegimas);
· turite kepenų ar inkstų veiklos sutrikimų (žr. 4 skyrių);
· Jūsų tulžies pūslėje ar inkstuose yra akmenų;
· sergate kitomis ligomis, pvz., hemolizine anemija (raudonųjų kraujo kūnelių skaičiaus sumažėjimas, dėl kurio Jūsų oda gali šiek tiek pagelsti, atsirasti silpnumas ar dusulys);
· laikotės mažo natrio kiekio dietos;
· Jums pasireiškia ar anksčiau yra pasireiškę kurių nors iš šių simptomų kombinacija: išbėrimas, paraudusi oda, pūslės ant lūpų, akių ar burnos, odos lupimasis, didelė kūno temperatūra, į gripą panašūs simptomai, padidėjęs kepenų fermentų aktyvumas, kurį rodo kraujo tyrimai, tam tikros rūšies baltųjų kraujo ląstelių skaičiaus padidėjimas (eozinofilija) ir padidėję limfmazgiai (tai sunkų odos reakcijų požymiai, taip pat žr. 4 skyrių „Galimas šalutinis poveikis“).

Jei reikia atlikti kraujo ar šlapimo tyrimą
Jei jums ilgą laiką skiriama Ceftriaxone AshCure, reikia reguliariai atlikti kraujo tyrimus. Ceftriaxone AshCure gali keisti kai kurių gliukozės koncentracijos tyrimų šlapime ir kraujo tyrimo, vadinamo Kumbso mėginiu, rezultatus. Jei jums atliekami tyrimai:
· informuokite mėginį imantį asmenį, kad vartojote Ceftriaxone AshCure.

Jei sergate cukriniu diabetu arba reikia stebėti gliukozės kiekį kraujyje, Jūs negalite naudoti tam tikrų gliukozės kiekio kraujyje stebėjimo sistemų, kuriomis ceftriaksono vartojimo metu gliukozės kiekis kraujyje yra nustatomas neteisingai. Jei Jūs naudojate tokią sistemą, peržiūrėkite naudojimo instrukcijas ir apie tai pasakykite gydytojui, vaistininkui arba slaugytojui. Gali reikėti naudoti alternatyvų tyrimo metodą.

Vaikams
Prieš vaikui skiriant Ceftriaxone AshCure, pasitarkite su gydytoju, vaistininku ar slaugytoju, jei:
0. jam ar jai neseniai į veną buvo leista ar bus leidžiama kalcio turinčio vaisto.

Kiti vaistai ir Ceftriaxone AshCure
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Ypač svarbu pasakyti gydytojui, jeigu Jūs vartojate:
0. antibiotikų, vadinamų aminoglikozidais;
0. antibiotiko, vadinamo chloramfenikoliu (vartojamas gydant infekcijas, ypač akių).

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Gydytojas įvertins Jūsų gydymo Ceftriaxone AshCure naudą ir riziką kūdikiui.

Vairavimas ir mechanizmų valdymas
Ceftriaxone AshCure gali sukelti svaigulį. Jei jaučiatės apsvaigę, nevairuokite ir nenaudokite įrankių ar mechanizmų. Jei pasireiškia šie simptomai, pasitarkite su gydytoju.

Ceftriaxone AshCure sudėtyje yra natrio
Kiekviename šio vaisto flakone yra 85,4 mg natrio (valgomosios druskos sudedamosios dalies). Tai atitinka 4,2 % didžiausios rekomenduojamos natrio paros normos suaugusiesiems.


3.	Kaip vartoti Ceftriaxone AshCure

Ceftriaxone AshCure paprastai skiria gydytojas arba slaugytoja. Jis gali būti skiriamas kaip
· lašinant (intraveninė infuzija) arba švirkščiant tiesiai į veną arba
· į raumenį.
Ceftriaksoną paruošia gydytojas, vaistininkas arba slaugytojas; jis neturi būti maišomas su kalcio turinčiais vaistais ir negali būti skiriamas kartu su jais.

Įprastinė dozė

Gydytojas nustatys Jums tinkamą Ceftriaxone AshCure dozę. Dozė priklauso nuo infekcijos sunkumo ir tipo, nuo to, ar vartojate kitų antibiotikų, nuo svorio ir amžiaus, nuo inkstų ir kepenų funkcijos. Parų ar savaičių skaičius, kurį bus skiriamas Ceftriaxone AshCure, priklauso nuo infekcijos, kuria sergate, rūšies.

Suaugusiesiems, senyviems pacientams ir 12 metų ar vyresniems vaikams, sveriantiems 50 kg arba daugiau
· 1–2 g per parą priklausomai nuo infekcijos sunkumo ir tipo. Jei sergate sunkia infekcija, gydytojas skirs didesnę dozę (iki 4 g kartą per parą). Jeigu Jūsų paros dozė yra didesnė kaip 2 g, ją galima suvartoti kaip vieną dozę arba per du kartus.

Naujagimiams, kūdikiams ir vaikams (nuo 15 parų iki 12 metų), sveriantiems mažiau kaip 50 kg
· 50–80 mg Ceftriaxone AshCure kiekvienam kilogramui vaiko kūno masės kartą per parą priklausomai nuo infekcijos sunkumo ir tipo. Jei vaikas serga sunkia infekcija, gydytojas skirs didesnę dozę (iki 100 mg kiekvienam kilogramui kūno masės, iš viso iki 4 g kartą per parą). Jeigu vaiko paros dozė yra didesnė kaip 2 g, ją galima suvartoti kaip vieną dozę arba per du kartus.
· 50 kg ir daugiau sveriantiems vaikams turi būti skiriama įprastinė suaugusiojo dozė.

Naujagimiams (0–14 parų)
· 20–50 mg Ceftriaxone AshCure kiekvienam kilogramui naujagimio kūno masės kartą per parą priklausomai nuo infekcijos sunkumo ir tipo.
· Didžiausia paros dozė negali viršyti 50 mg kiekvienam kilogramui naujagimio kūno masės.

Asmenims, kuriems yra kepenų ir inkstų veiklos sutrikimų
Jums gali būti skiriama kitokia nei įprastinė dozė. Jūsų gydytojas nuspręs, kokio kiekio Ceftriaxone AshCure reikia, ir atidžiai stebės gydymo procesą, tai priklauso nuo kepenų ir inkstų ligos sunkumo.

Ką daryti pavartojus per didelę Ceftriaxone AshCure dozę
Jei dėl klaidos gavote didesnį vaisto kiekį, nei buvo išrašyta, iš karto susisiekite su gydytoju arba artimiausios ligoninės personalu.

Pamiršus pavartoti Ceftriaxone AshCure
Jei užmiršote suleisti injekciją, padarykite tai kuo greičiau. Tačiau jei netrukus bus laikas kitai injekcijai, praleiskite injekciją, kurią užmiršote suleisti. Negalima vartoti dvigubos dozės norint kompensuoti praleistą dozę (dviejų injekcijų tuo pačiu metu).

Nustojus vartoti Ceftriaxone AshCure
Nenutraukite gydymo Ceftriaxone AshCure tol, kol to nenurodys gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Vartojant šio vaisto, gali pasireikšti toliau išvardytas šalutinis poveikis.

Sunkios alerginės reakcijos (dažnis nežinomas (negali būti apskaičiuotas pagal turimus duomenis))
Jei Jums pasireiškė sunki alerginė reakcija, nedelsdami kreipkitės į gydytoją.
Galimi požymiai yra:
· staigus veido, gerklės, lūpų ar burnos pabrinkimas, dėl kurio gali pasunkėti kvėpavimas ar rijimas;
· staigus plaštakų, pėdų ir kulkšnių pabrinkimas;
· ištikus alerginei reakcijai pasireiškęs krūtinės skausmas, kuris gali būti alergijos sukelto širdies infarkto simptomas (Kounis sindromas).

Sunkios odos reakcijos (dažnis nežinomas (negali būti apskaičiuotas pagal turimus duomenis))
Jei Jums pasireiškė sunki odos reakcija, nedelsdami kreipkitės į gydytoją.
Galimi požymiai yra:
· Greitai progresuojantis sunkus odos išbėrimas su odos pūslėmis ar lupimusi (pūslių gali atsirasti ir burnoje) (Stivenso‑Džonsono sindromas ir toksinė epidermio nekrolizė, kurie taip pat žinomi kaip SDS ir TEN).
· Bet kurių iš šių simptomų kombinacija: plačiai išplitęs išbėrimas, didelė kūno temperatūra, kepenų fermentų aktyvumo padidėjimas, kraujo sutrikimai (eozinofilija), padidėję limfmazgiai ir kitų kūno organų įtraukimas (reakcija į vaistą su eozinofilija ir sisteminiais simptomais, kuri yra žinoma kaip RVESS ar padidėjusio jautrumo vaistui sindromas).
· Jarišo‑Heksheimerio reakcija, kuri sukelia karščiavimą, šaltkrėtį, galvos skausmą, raumenų skausmą ir odos išbėrimą, kurie paprastai yra save ribojantys. Tai greitai pasireiškia pradėjus gydyti Ceftriaxone AshCure spirochetų sukeltas infekcijas, tokias kaip Laimo ligą.

Kitas galimas šalutinis poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· Baltųjų kraujo ląstelių pokyčiai (pvz., leukocitų skaičiaus sumažėjimas ir eozinofilų skaičiaus padidėjimas) ir trombocitų pokyčiai (trombocitų skaičiaus sumažėjimas).
· Tuštinimasis beformėmis išmatomis ar viduriavimas.
· Kraujo tyrimų, kurie rodo kepenų funkciją, pokyčiai.
· Išbėrimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
· Grybelinės infekcijos (pvz., pienligė).
· Baltųjų kraujo ląstelių skaičiaus sumažėjimas (granuliocitopenija).
· Raudonųjų kraujo ląstelių skaičiaus sumažėjimas (anemija).
· Kraujo krešėjimo sutrikimai. Tai apima tokius simptomus: lengvai atsirandančios kraujosruvos ir sąnarių skausmas bei patinimas.
· Galvos skausmas.
· Svaigulys.
· Pykinimas ar vėmimas.
· Niežėjimas.
· Skausmas ir deginimo pojūtis išilgai venos, į kurią buvo leista Ceftriaxone AshCure, skausmas injekcijos vietoje.
· Didelė kūno temperatūra (karščiavimas).
· Nenormalūs inkstų funkcijos tyrimų rezultatai (padidėjusi kreatinino koncentracija serume).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų)
· Storosios žarnos uždegimas. Tai apima tokius simptomus: viduriavimas, dažnai su kraujo ar gleivių priemaiša, pilvo skausmas ir karščiavimas.
· Sunkumas kvėpuoti (bronchospazmas).
· Niežtintis išbėrimas (dilgėlinė), kuris gali dengti didelį kūno plotą, niežėjimas ir pabrinkimas.
· Kraujas ar gliukozė šlapime.
· Edema (skysčių susikaupimas).
· Šaltkrėtis.
· Gydymas ceftriaksonu, ypač senyviems pacientams, kuriems yra sunkių kepenų funkcijos arba nervų sistemos sutrikimų, retai gali sukelti sąmonės sutrikimą, neįprastus judesius, susijaudinimą ir traukulius.

Dažnis nežinomas (negali būti apskaičiuotas pagal turimus duomenis)
0. Antrinė infekcija, galinti nereaguoti į gydymą anksčiau paskirtu antibiotiku.
0. Anemijos forma, kuriai esant yra raudonosios kraujo ląstelės (hemolizinė anemija).
0. Didelis baltųjų kraujo ląstelių skaičiaus sumažėjimas (agranuliocitozė).
0. Traukuliai.
0. Svaigimas (vertigo).
0. Kasos uždegimas (pankreatitas). Tai apima tokius simptomus: stiprus pilvo skausmas, plintantis į nugarą.
0. Burnos gleivinės uždegimas (stomatitas).
0. Liežuvio uždegimas (glositas). Tai apima tokius simptomus: liežuvio pabrinkimas, paraudimas ir skausmas.
0. Tulžies pūslės ir (arba) kepenų veiklos sutrikimai, kurie gali sukelti skausmą, pykinimą, vėmimą, odos pageltimą, niežėjimą, neįprastai tamsų šlapimą ir balkšvos spalvos išmatas.
0. Neurologinis sutrikimas, galintis pasireikšti naujagimiams, kuriems pasireiškė sunki gelta (branduolių gelta).
0. Inkstų sutrikimai, kuriuos sukėlė kalcio ceftriaksono druskų nuosėdos. Gali būti jaučiamas skausmas šlapinantis ar sumažėjęs šlapimo kiekis.
0. Klaidingai teigiamas Kumbso testo rezultatas (kai kuriems kraujo sutrikimams tirti naudojamas testas).
0. Klaidingai teigiami galaktozemijos (per didelio angliavandenio galaktozės kiekio kraujyje susidarymo) tyrimo duomenys.
0. Ceftriaxone AshCure gali veikti kai kurių rūšių gliukozės kiekio kraujo serume nustatymo tyrimus – pasitarkite su gydytoju.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Ceftriaxone AshCure

· Šį vaistą laikykite vaikams nepastebimoje ir nepasiekiamoje vietoje.
· Ant kartono dėžutės ir flakono etiketės po „EXP“ nurodytam tinkamumo laikui pasibaigus, šio vaisto vartoti negalima. 
    Vaistas tinkamas vartoti iki paskutinės nurodyto mėnesio dienos.
· Šio vaisto laikymui specialių temperatūros sąlygų nereikalaujama. Flakoną laikykite išorinėje dėžutėje, kad vaistas būtų apsaugotas nuo šviesos. Paruoštas vaistas cheminiu ir fiziniu požiūriu išlieka stabilus 6 valandas esant 25 °C temperatūrai ir 24 valandas esant 2–8 °C temperatūrai.
· Mikrobiologiniu požiūriu vaistą reikia naudoti nedelsiant. Jei vaistas nevartojamas nedelsiant, už jo laikymo trukmę ir sąlygas prieš vartojimą atsako vartotojas, ir paprastai negali būti laikomas ilgiau kaip 24 valandos 2–8 °C temperatūroje, išskyrus atvejus, kai skiestimas buvo atliktas kontroliuojamomis ir patvirtintomis aseptinėmis sąlygomis.
· Skirta tik vienkartiniam naudojimui
· Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Ceftriaxone AshCure sudėtis
Veiklioji medžiaga yra ceftriaksonas.
Kiekviename flakone yra 1 g ceftriaksono (ceftriaksono natrio druskos pavidalu).
Kitų pagalbinių medžiagų nėra.

Ceftriaxone AshCure išvaizda ir kiekis pakuotėje
Ceftriaxone AshCure 1 g milteliai injekciniam ar infuziniam tirpalui yra balti arba gelsvi kristaliniai milteliai, šiek tiek higroskopiški. Jie tiekiami 12 ml bespalviuose stikliniuose flakonuose, užkimštuose chlorinto butilo gumos kamščiu ir užsandarintuose oranžinės spalvos aliuminio nuplėšiamu dangteliu.

Ceftriaxone AshCure 1 g milteliai injekciniam ar infuziniam tirpalui tiekiami pakuotėse po 10 flakonų.

Registruotojas ir gamintojas
AshCure Pharma B.V.
Aristotelesstraat 18 
1064 LD Amsterdamas 
Nyderlandai

Gamintojas
Pharmadox Healthcare Limited 
KW20A Kordin Industrial Park 
PLA 3000 Paola
Malta


Šis vaistas Europos ekonominės erdvės valstybėse narėse registruotas tokiais pavadinimais:

Lietuva (LT): Ceftriaxone AshCure 1 g milteliai injekcijoms arba infuzijoms
Austrija (AT):  	Ceftriaxon AshCure 1 g Pulver zur Herstellung einer Injektions-/Infusionslösung
Čekija (CZ):  	Ceftriaxon AshCure
Vokietija (DE):  Ceftriaxon AshCure 1 g Pulver zur Herstellung einer Injektions-/Infusionslösung
Vengrija (HU):  Ceftriaxon AshCure 1 g por oldatos injekcióhoz/ infúzióhoz
Latvija (LV):  	Ceftriaxone AshCure 1 g pulveris injekciju/infūziju šķīduma pagatavošanai
Malta (MT):  	Ceftriaxone AshCure 1 g powder for solution for injection/infusion
Slovakija (SK):  Ceftriaxón AshCure 1 g


Šis pakuotės lapelis paskutinį kartą peržiūrėtas 2026-07-24.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.
-----------------------------------------------------------------------------------------------------------------


Ši informacija skirta tik sveikatos priežiūros specialistams:

Išsamią informaciją apie vaistinio preparato skyrimą rasite vaistinio preparato charakteristikų santraukoje.

Šio vaistinio preparato negalima maišyti su kitais vaistiniais preparatais, išskyrus toliau nurodytus. Visų pirma, ceftriaksonui paruošti arba paruoštam ceftriaksonui toliau skiesti prieš leidimą į veną negalima naudoti kalcio turinčių skiediklių (pvz., Ringerio tirpalo ar Hartmano tirpalo), nes gali susidaryti nuosėdos. Ceftriaksono ir kalcio nuosėdos taip pat gali susidaryti, kai ceftriaksonas sumaišomas su kalcio turinčiais tirpalais toje pačioje į veną skiriamo vaistinio preparato linijoje. Todėl ceftriaksono ir kalcio turinčių tirpalų negalima maišyti ar skirti vienu metu.

Remiantis literatūros duomenimis, ceftriaksonas nesuderinamas su amsakrinu, vankomicinu, flukonazolu ir aminoglikozidais.

Dozavimas
Dozė priklauso nuo infekcijos sunkumo, jautrumo, lokalizacijos bei tipo ir nuo paciento amžiaus bei kepenų ir inkstų funkcijos.

Toliau pateikiamose lentelėse rekomenduojamos dozės yra įprastai rekomenduojamos dozės, esant šioms indikacijoms. Itin sunkiais atvejais turi būti skiriama didesnė rekomenduojama dozė.

Suaugusiesiems ir vyresniems kaip 12 metų vaikams, sveriantiems 50 kg arba daugiau
	Ceftriaksono dozavimas*
	Dažnis**
	Indikacijos

	1–2 g
	Kartą per parą
	Visuomenėje įgyta pneumonija

	
	
	Lėtinės obstrukcinės plaučių ligos paūmėjimas

	
	
	Intraabdominalinės infekcijos

	
	
	Komplikuotos šlapimo takų infekcijos (įskaitant pielonefritą)

	2 g
	Kartą per parą
	Ligoninėje įgyta pneumonija

	
	
	Komplikuotos odos ir minkštųjų audinių infekcijos

	
	
	Kaulų ir sąnarių infekcijos

	2–4 g
	Kartą per parą
	Karščiuojančių pacientų, kuriems yra neutropenija, gydymas, kai įtariama, kad karščiavimą sukėlė bakterinė infekcija

	
	
	Bakterinis endokarditas

	
	
	Bakterinis meningitas


* Jeigu yra nustatyta bakteriemija, turi būti svarstoma galimybė skirti didesnę rekomenduojamą dozę.
** Galima apsvarstyti, ar verta didesnes kaip 2 g paros dozes vartoti per du kartus (kas 12 valandų).

Indikacijos suaugusiesiems ir vaikams nuo 12 metų (sveriantys ≥ 50 kg), kuriems reikalingi specialūs vaistinio preparato vartojimo grafikai:

Ūminis vidurinės ausies uždegimas
Gali būti skiriama viena Ceftriaxone AshCure 1–2 g dozė į raumenis.
Remiantis ribotais duomenimis, tokiais atvejais, kai pacientas sunkiai serga arba ankstesnis gydymas yra neveiksmingas, Ceftriaxone AshCure gali būti veiksmingas skiriant 1–2 g paros dozę 3 paras į raumenis.

Operacijos srities infekcijų profilaktika prieš operaciją
2 g vienkartinė dozė prieš operaciją.

Gonorėja
500 mg vienkartinė dozė į raumenis.

Sifilis
Įprastai rekomenduojamos dozės yra nuo 500 mg iki 1 g kartą per parą, didinama iki 2 g kartą per parą esant neurosifiliui, 10–14 parų. Dozės rekomendacijos gydant sifilį, įskaitant neurosifilį, remiasi ribotais duomenimis. Turi būti vadovaujamasi šalies ar vietos nurodymais.

Diseminuota Laimo boreliozė (ankstyvoji (II stadija) ir vėlyvoji (III stadija))
2 g kartą per parą 14–21 parą. Rekomenduojama gydymo trukmė skiriasi, turi būti vadovaujamasi šalies ar vietos nurodymais.

Vaikų populiacija
Naujagimiams, kūdikiams ir vaikams (nuo 15 parų iki 12 metų, sveriantiems mažiau kaip 50 kg)
Vaikams, sveriantiems 50 kg ar daugiau, turi būti skiriama įprastinė suaugusiųjų dozė.


	Ceftriaksono dozavimas*
	Dažnis**
	Indikacijos

	50–80 mg/kg
	Kartą per parą
	Intraabdominalinės infekcijos

	
	
	Komplikuotos šlapimo takų infekcijos (įskaitant pielonefritą)

	
	
	Visuomenėje įgyta pneumonija

	
	
	Ligoninėje įgyta pneumonija

	50–100 mg/kg (iki 4 g)
	Kartą per parą
	Komplikuotos odos ir minkštųjų audinių infekcijos

	
	
	Kaulų ir sąnarių infekcijos

	
	
	Karščiuojančių pacientų, kuriems yra neutropenija, įtariant, kad ją sukėlė bakterinė infekcija, gydymas

	80–100 mg/kg (iki 4 g)
	Kartą per parą
	Bakterinis meningitas

	100 mg/kg (iki 4 g)
	Kartą per parą
	Bakterinis endokarditas


* Jeigu yra nustatyta bakteriemija, turi būti svarstoma galimybė skirti didesnę rekomenduojamą dozę.
** Galima apsvarstyti, ar verta didesnes kaip 2 g paros dozes vartoti per du kartus (kas 12 valandų).

Indikacijos naujagimiams, kūdikiams ir vaikams nuo 15 dienų iki 12 metų (< 50 kg), kuriems reikalingi specialūs dozavimo grafikai:

Ūminis vidurinės ausies uždegimas
Pradiniam ūminiam vidurinės ausies uždegimui gydyti gali būti skiriama vienkartinė 50 mg/kg Ceftriaxone AshCure dozė. Remiantis ribotais duomenimis, tokiais atvejais, kai vaikas sunkiai serga arba pradinis gydymas yra neveiksmingas, Ceftriaxone AshCure gali būti efektyvus skiriant 50 mg/kg paros dozę 3 paras į raumenis.

Operacijos srities infekcijų profilaktika prieš operaciją
50–80 mg/kg vienkartinė dozė prieš operaciją.

Sifilis
Įprastai rekomenduojamos dozės yra 75–100 mg/kg (iki 4 g) kartą per parą 10–14 parų. Dozės rekomendacijos gydant sifilį, įskaitant neurosifilį, remiasi ribotais duomenimis. Turi būti vadovaujamasi šalies ar vietos nurodymais.

Diseminuota Laimo boreliozė (ankstyvoji (II stadija) ir vėlyvoji (III stadija))
50–80 mg/kg kartą per parą 14–21 parą. Rekomenduojama gydymo trukmė skiriasi, turi būti vadovaujamasi šalies ar vietos nurodymais.

Naujagimiams (0–14 parų)
Ceftriaxone AshCure negalima vartoti neišnešiotiems naujagimiams iki 41‑os nėštumo savaitės (gestacinis amžius plius chronologinis amžius).

	Ceftriaksono dozavimas*
	Dažnis
	Indikacijos

	20–50 mg/kg
	Kartą per parą
	Intraabdominalinės infekcijos

	
	
	Komplikuotos odos ir minkštųjų audinių infekcijos

	
	
	Komplikuotos šlapimo takų infekcijos (įskaitant pielonefritą)

	
	
	Visuomenėje įgyta pneumonija

	
	
	Ligoninėje įgyta pneumonija

	
	
	Kaulų ir sąnarių infekcijos

	
	
	Karščiuojančių pacientų, kuriems yra neutropenija, įtariant, kad ją sukėlė bakterinė infekcija, gydymas 

	50 mg/kg
	Kartą per parą
	Bakterinis meningitas

	
	
	Bakterinis endokarditas


* Jeigu yra nustatyta bakteriemija, turi būti svarstoma galimybė skirti didesnę rekomenduojamą dozę.

Negalima viršyti didžiausios 50 mg/kg paros dozės.

Indikacijos 0–14 parų naujagimiams, kurioms reikia specialaus dozavimo plano

Ūminis vidurinės ausies uždegimas
Pradiniam ūminiam vidurinės ausies uždegimui gydyti gali būti skiriama vienkartinė 50 mg/kg Ceftriaxone AshCure dozė.

Operacijos srities infekcijų profilaktika prieš operaciją
20–50 mg/kg vienkartinė dozė prieš operaciją.

Sifilis
Įprastinė rekomenduojama dozė yra 50 mg/kg kartą per parą 10–14 parų. Dozės rekomendacijos gydant sifilį, įskaitant neurosifilį, remiasi ribotais duomenimis. Turi būti vadovaujamasi šalies ar vietos nurodymais.

Gydymo trukmė
Gydymo trukmė kinta pagal ligos eigą. Paprastai ceftriaksonu, kaip ir kitais antibiotikais, gydoma ne trumpiau kaip 48–72 val. po to, kai kūno temperatūra tampa normali ir atsiranda bakterijų išnaikinimo požymių.

Senyviems pacientams
Senyviems pacientams vaistinį preparatą rekomenduojama dozuoti taip pat, kaip ir jaunesniems suaugusiesiems, jei inkstų ir kepenų funkcijos yra patenkinamos.

Pacientams, kurių kepenų funkcija sutrikusi
Remiantis turimais duomenimis, pacientams, kuriems yra lengvas ar vidutinio sunkumo kepenų funkcijos sutrikimas, bet nesutrikusi inkstų funkcija, ceftriaksono dozės koreguoti nereikia.
Tyrimų duomenų apie pacientus su sunkiu kepenų funkcijos sutrikimu nėra (žr. 5.2 skyrių).

Pacientams, kurių inkstų funkcija sutrikusi
Pacientams, kuriems sutrikusi inkstų funkcija, bet nesutrikusi kepenų funkcija, ceftriaksono dozės mažinti nereikia. Tačiau jei yra sunkus inkstų nepakankamumas (kreatinino klirensas < 10 ml/min), ceftriaksono dozė neturi viršyti 2 g.
Pacientams, kuriems atliekama dializė, po dializės vartoti papildomos ceftriaksono dozės nebūtina. Ceftriaksonas nepašalinamas peritoninės dializės ar hemodializės metu. Dėl saugumo ir veiksmingumo rekomenduojamas atidus klinikinis stebėjimas.

Pacientams, kurių kepenų ir inkstų funkcija sunkiai sutrikusi
Jeigu yra sunkus inkstų ir kepenų funkcijos sutrikimas, dėl saugumo ir veiksmingumo rekomenduojamas atidus klinikinis stebėjimas.

Vartojimo metodas

Leidimas į raumenis
Ceftriaxone AshCure galima leisti giliai į raumenis. Vaistinį preparatą reikia leisti į santykinai didelio raumens masę, o į vieną vietą neturėtų būti leidžiama daugiau kaip 1 g.

Kadangi kaip tirpiklis naudojamas lidokainas, gauto tirpalo jokiu būdu negalima leisti į veną (žr. 4.3 skyrių). Prieš leidimą reikia patikrinti, ar į švirkštą nepateko vaistinio preparato, išsiurbiant jo turinį.

Leidimas į veną
Ceftriaxone AshCure gali būti per mažiausiai 30 minučių suleidžiamas į veną (geriausias būdas) arba lėtai, per 5 minutes, suleidžiamas į veną. Į veną leisti reikia 5 minutes su pertraukomis, geriau į didesnes venas. 50 mg/kg ar didesnės dozės į veną kūdikiams ir vaikams iki 12 metų turi būti skiriamos infuzijomis. Siekiant sumažinti galimą bilirubininės encefalopatijos riziką, naujagimiams dozės į veną turi būti skiriamos 60 minučių trukmės infuzijomis (žr. 4.3 ir 4.4 skyrius). Injekciją į raumenis reikia leisti giliai į santykinai didelio raumens pilvelį, į vieną vietą galima suleisti ne daugiau kaip 1 g. Leidimo į raumenis metodą reikia turėti omenyje, kai pacientui suleisti į veną neįmanoma ar mažiau tinka. Didesnes kaip 2 g dozes reikia leisti į veną.
Jeigu kaip tirpiklis naudojamas lidokainas, gauto tirpalo niekada negalima leisti į veną (žr. 4.3 skyrių). Turi būti vadovaujamasi lidokaino vaistinio preparato charakteristikų santraukoje esančia informacija.

Dėl ceftriaksono kalcio druskų nuosėdų susiformavimo rizikos ceftriaksono negalima vartoti naujagimiams (iki 28 parų), jei jiems reikalingas (ar prognozuojama, kad bus reikalingas) gydymas į veną leidžiamais tirpalais, kurių sudėtyje yra kalcio, įskaitant nuolatines infuzijas, sudėtyje turinčias kalcio, pvz., parenterinis maitinimas (žr. 4.3 skyrių).

Leidžiant į veną, kalcio turintys skiedikliai (pvz., Ringerio arba Hartmano tirpalai) neturi būti naudojami siekiant paruošti ceftriaksono tirpalą flakonuose arba praskiesti paruoštą tirpalą, nes gali susiformuoti nuosėdos. Ceftriaksono kalcio nuosėdos taip pat gali susiformuoti, jei ceftriaksonas tame pačiame intraveninės sistemos vamzdelyje bus sumaišytas su tirpalais, kurių sudėtyje yra kalcio. Todėl negalima maišyti arba tuo pačiu metu vartoti ceftriaksono ir tirpalų, kurių sudėtyje yra kalcio (žr. 4.3, 4.4 ir 6.2 skyrius).

Chirurginio pjūvio infekcijų profilaktikai prieš operaciją ceftriaksono turi būti vartojama likus 30–90 min. iki operacijos.

Vartojimo instrukcija
Skirta tik vienkartiniam vartojimui. Nesuvartotą vaistinį preparatą ar atliekas reikia tvarkyti laikantis vietinių reikalavimų.

Injekcinių ir infuzinių tirpalų paruošimas
Rekomenduojama naudoti šviežiai paruoštus tirpalus. Paruošto vaisto laikymo sąlygos nurodytos skyriuje „Kaip laikyti Ceftriaxone AshCure“.

Suderinamumas buvo įrodytas su šiais tirpalais:

· 1 % lidokaino hidrochlorido tirpalas (tik į raumenis);
· sterilus injekcinis vanduo;
· 0,9 % natrio chlorido tirpalas;
· 0,45 % natrio chlorido ir 2,5 % gliukozės tirpalas;
· 5 % gliukozės tirpalas;
· 10 % gliukozės tirpalas;
· 6 % dekstranas 5 % gliukozės tirpale;

Ceftriaxone AshCure visiškai ištirpsta atitinkamame tirpiklyje per 120 sekundžių. Paruoštas tirpalas yra skaidrus, nuo geltonos iki rusvai geltonos spalvos. Nevartokite, jei matosi dalelių.

Leidimas į raumenis
Leidimui į raumenis 1 g ceftriaksono ištirpinama 3,5 ml 1 % lidokaino hidrochlorido tirpalo. Tirpalas turi būti leidžiamas giliai į raumenis. Didesnės nei 1 g dozės turi būti padalytos ir leidžiamos į kelias vietas. Ceftriaksonas neturi būti maišomas su kitais vaistiniais preparatais tame pačiame švirkšte, išskyrus 1 % lidokaino hidrochlorido tirpalą (tik į raumenis). Kadangi kaip tirpiklis naudojamas lidokainas, gautas tirpalas jokiu būdu neturi būti leidžiamas į veną.

Leidimas į veną (injekcija arba infuzija)
1 g ceftriaksono ištirpinama 10 ml sterilaus injekcinio vandens.
Koncentracijos injekcijai į veną: 100 mg/ml,
Koncentracijos infuzijai į veną: 50 mg/ml

Injekcijai į veną: vaistinis preparatas suleidžiamas tiesiai į veną arba per infuzijos kateterį per 5 minutes.

Alternatyviai, intraveninei infuzijai: paruoštas tirpalas turi būti perpilamas į 10 ml vieno iš aukščiau išvardytų suderinamų tirpalų be kalcio (išskyrus lidokaino hidrochlorido tirpalą, nes lidokaino tirpalai negali būti skiriami į veną). Infuzija turi būti atliekama ne trumpiau kaip 30 minučių.

Naujagimiams vaistą į veną reikia švirkšti per 60 minučių, siekiant sumažinti galimą bilirubino encefalopatijos riziką.

Po kiekvieno vaistinio preparato įvedimo reikia praplauti infuzijos kateterį.

